b'\n_START_ARTICLE_\nIvan Pengov (kipar)\n_START_SECTION_\n\xc5\xbdivljenjepis\n_START_PARAGRAPH_\nPengov se je rodil 9. junija 1879 na Selu pri Ihanu. V letih 1893-1897 je obiskoval in z odli\xc4\x8dnim uspehom kon\xc4\x8dal kiparski oddelek na obrtni strokovni \xc5\xa1oli v Ljubljani. Zaposlil se je pri znanem podobarju Andreju Rov\xc5\xa1ku v Ljubljani. Po Rov\xc5\xa1kovi smrti leta 1907 je prevzel delavnico in postal mojster. Leta 1912 je bil na \xc5\xa1tudijskem popotovanju po Avstriji in Nem\xc4\x8diji._NEWLINE_Leta 1909 je izdelal veliki oltar za ihansko \xc5\xbeupno cerkev, 1912 pa stranski oltar sv. Dru\xc5\xbeine in krstilnik ter prenovil 2 stranska oltarja. Istega leta je prenovil vse stranske oltarje v fran\xc4\x8di\xc5\xa1kanski cerkvi v Kamniku. Za to cerkev je \xc5\xbee 1909 izdelal relief: Jezus na kri\xc5\xbeu se prikazuje sv. Fran\xc4\x8di\xc5\xa1ku._NEWLINE_Za ljubljansko stolnico je iz doma\xc4\x8dega pe\xc5\xa1\xc4\x8denjaka izdelal \xc5\xa1tiri kipe nadnaravne velikosti: kipa sv. Toma\xc5\xbea Akvinskega in sv. Bonaventure iz leta 1912 stojita v ni\xc5\xa1ah zahodne fasade (ob glavnih vratih), kipa \xc5\xa1kofa Toma\xc5\xbea Hrena in \xc5\xa1kofa Sigismunda Lamberga iz leta 1913 pa v ni\xc5\xa1ah severne fasade._NEWLINE_Za \xc5\xbdiri je izklesal \xc5\xa1tiri kipe iz istrskega marmorja. Za Rade\xc4\x8de pri Zidanem mostu je izdelal 3 kipe, za cerkev na Rakeku pa kipa sv. Urbana in Marijo z detetom, kipe Brezmade\xc5\xbene je napravil za Sela pri Kamniku, za cerkev v Grobljah in za \xc5\xa1kofijsko kapelo v Ljubljani. Ve\xc4\x8d kipov je izklesal za Tr\xc5\xbei\xc4\x8d in \xc5\xbdu\xc5\xbeemberk. Kip Srca Jezusovega v Jeri\xc4\x8devem znamenju v Ihanu je njegovo delo. Luka Pajer je hranil okoli 30\xc2\xa0cm visok kip Krst v Jordanu.'